Wildsfees 'mak genoeg' vir héle gesin | News24
Wildsfees 'mak genoeg' vir héle gesin
Die Zip Zap-sirkusgroep van Kaapstad is onder die kunstenaars wat vanjaar feesgangers op die Spar Kirkwood Wildsfees sal betower. Hier voer Jason Barnard van Zip Zap een van sy toertjies uit op die fees se bekendstelling. Die fees vind vanjaar van 24 tot 26 Junie plaas. Foto: THEO JEPTHA
Voordat Oos-Kapenaars hulself vir die wintermaande in kokonne van komberse toewikkel, kan hulle uitsien na 'n wilde, wonderlike naweek in die hartjie van die Sondagsriviervallei.
Die Spar Kirkwood Wildsfees, wat vanjaar van 24 tot 26 Junie aangebied word, sal dié dorp in 'n sprokiesland vol feetjies, sterre en harlekyne omskep, het die organiseerders gister op die bekendstelling van die fees beloof.
Boonop sal dit die hele familie betower, het Jenni Honsbein, feesdirekteur, gesê. "Sover ons weet, is ons die enigste groot fees in Suid-Afrika wat vir die hele gesin voorsiening maak," het Honsbein gesê.
Dié vermaak sluit in optredes deur topkunstenaars soos Eden – wat die eerste keer sedert hul hereniging in die Oos-Kaap sal optree – ADAM, Snotkop, Lianie May, Ray Dylan en vele meer.
Een van Honsbein se grootste verrassings is egter optredes deur Zip Zap, 'n Kaapstadse sirkusgroep wat met hul Fun Factory-vertoning kinders en volwassenes na hul asem sal laat snak.
Kinders sal ook vermaak word deur die Frozen Forest, 'n feetjietuin wat spesiaal vir die fees geskep word, en deur Kosie Beukes (8), 'n kranige musikant van Boksburg wat reeds 13 instrumente kan speel.
Onder dié instrumente is konsertina, trekklavier en banjo, het sy oupa Kobus trots vertel.
"Elke middag as hy van die skool tuiskom, skuif hy agter sy instrumente in om te oefen."
Kaartjies vir die fees is beskikbaar by die Spar Kirkwood Wildsfees-kantoor by 042 230 0064. Meer inligting is te kry by www.wildsfees.co.za.